**SET PASSOS PER ESCRIURE MICRORELATS**

El microrelat cada vegada té més adeptes. Als lectors els agrada per la seua brevetat, ja que permet de consumir-lo en qualsevol lloc i format. I als escriptors els encisa pel repte que suposa condensar una historia en un grapat de paraules encertades.

Ara veurem els set passos per escriure microrelats, set aspectes que s’han de tindre en compte per aconseguir un producte perfecte.

1) Una idea concreta.

Per escriure microrelats és millor centrar-se en idees concretes, buscar un aspecte precís d’algun tema concret i centrar-se en això. Per exemple, per descriure la relació entre pares i fills podria caldre una novel·la. Però si et centres en una sola faceta d’esta temàtica pots concretar una història amb poques paraules. Pensa en el moment de lliurar les notes als teus pares, o els teus sentiments quan els teus pares t’excloïen de les seues converses importants, o l’avorriment en el cotxe mentre ta mare conduïa.

2) Sense preàmbul.

En el microrelat no pots malbaratar paraules presentant la història. Aquesta ha de quedar esbossada succintament o bé desprendre’s del context. Una altra opció és utilitzar el títol perquè aquest actue com a preàmbul aclaridor.

3) Començar enmig de l’acció.

Com hem vist al punt anterior, en el microrelat cal anar al gra: estan a punt d’executar un home, una bomba ha sigut desconnectada, hi ha un monstre al soterrani... Has de descriure les coses essencials, però de manera que al lector li resulte fàcil completar els espais buits de la història.

4) Centrar-se en una imatge.

Un dels passos més importants per a escriure microrelats és l’evocació. Al contrari que en el relat o la novel·la, el microrelat discorre en un únic espai. Per això has d’aconseguir fer present aquest espai mitjançant una imatge potent, amb un gran poder evocador, que es dibuixe de manera nítida a la ment del lector.

5) Mantindre el misteri.

El microrelat permet com cap altre gènere jugar amb el lector, fer-lo participar. Has d’incloure en la història una xicoteta dosi de tensió o de misteri i mantindre-la fins a la fi. Cal aconseguir que el lector imagine quina serà la resolució, fins i tot enganyar-lo perquè pense en un determinat final. Després podràs sorprendre’l amb quelcom d’inesperat.

6) Utilitzar referències al·lusives.

Mitjançant l’ús de referències a històries, personatges o idees que pertanyen a l’imaginari col·lectiu et pots estalviar moltes paraules. Per exemple, si la teua història ocorre en el *Titanic*, el context i el final estaran clars per al lector des d’un principi. Ara bé, vés amb compte de no introduir referències tan fosques que el lector no puga desxifrar-les.

7) Un altre pas de rosca.

Com hem dit, el final és la pedra angular del microrelat. Com que ha de tindre un important ingredient sorpresa, resulta fonamental saber aplicar un altre pas de rosca que li done un gir a la història i li introduïsca un final xocant.

Si segueixes aquests consells pots millorar la teua tècnica i depurar alguns errors. Sols has d’aplicar aquestes idees als teus textos i practicar tant com pugues.

Ara ja pots començar a escriure microrelats.